b"\n_START_ARTICLE_\nPont penjant d'Amposta\n_START_SECTION_\nCaracter\xc3\xadstiques\n_START_PARAGRAPH_\nEl pont fa 24 metres d'al\xc3\xa7ada i el tram total \xc3\xa9s de 134 m. Est\xc3\xa0 caracteritzat pels dos pilars de pedra en forma d'arc de triomf d'estil historicista, a cada riba del riu i per la seva estructura met\xc3\xa0l\xc2\xb7lica sostinguda per cables._NEWLINE_Hi ha dos tipus fonamentals de cables: els que formen la caten\xc3\xa0ria, que surten d'un punt situat a 30 metres dins el terreny ferm, i en nombre de 10 per costat s'aixequen cap als pilars per a construir la gran corba, deixant-ne dos a la part superior de les masses tect\xc3\xb2niques, punt de partida tamb\xc3\xa9 dels sis tirants progressivament inclinats pel primer tram del pont; i els cables perpendiculars que fan la funci\xc3\xb3 de tirants per a la major part central del pont._NEWLINE_La superf\xc3\xadcie del pont t\xc3\xa9 una amplada d'uns 8-10 m i presenta la cal\xc3\xa7ada per a vehicles, d'un carril per sentit, a m\xc3\xa9s de dues vies laterals per vianants. Els grans blocs pilars de pedra presenten tres registres d'al\xc3\xa7ada: l'inferior, des de la vora del riu fins a la via circulat\xc3\xb2ria, amb una arcada de mig punt; el segon amb una arcada quasi el\xc2\xb7l\xc3\xadptica i apuntada, amb una notable clau central; i el tercer, amb els coronaments superiors, amb tres obertures centrals amb els escuts reial i municipal al damunt i flanquejades per dues quasi torres.\n_START_SECTION_\nHist\xc3\xb2ria\n_START_PARAGRAPH_\nEl pont va substituir els antics passos de barca, que eren l'\xc3\xbanic mitj\xc3\xa0 que hi havia fins llavors per travessar el riu a l'al\xc3\xa7ada d'Amposta. El pont se situava a la carretera de Barcelona a Val\xc3\xa8ncia i va ser constru\xc3\xaft per iniciativa del consistori municipal dirigit pel batlle Joan Palau i Miralles, amb el suport del diputat tortos\xc3\xad Agust\xc3\xad Querol i Subirats. El primer projecte de 1907 fou rebutjat i les obres no van comen\xc3\xa7ar fins al 1915. El 15 d'agost va tenir lloc l'acte de col\xc2\xb7locaci\xc3\xb3 de la primera pedra._NEWLINE_El 1938, durant la Guerra civil el pont va sofrir dos atacs per part de l'aviaci\xc3\xb3 legion\xc3\xa0ria italiana que formava part de l'ex\xc3\xa8rcit del dictador Franco; l'\xc3\xbaltim va ser el 10 de mar\xc3\xa7 de 1938. Aquest va ser definitiu, ja que es va despendre la totalitat de l'estructura per l'efecte de les bombes incendi\xc3\xa0ries. Va ser reinaugurat el 4 d'octubre de 1939. El 1957 s'hi van realitzar obres de refor\xc3\xa7ament i la darrera gran actuaci\xc3\xb3 es va dur a terme entre els anys 2007 i 2009."